ארוחת בוקר לקראת סגירת מאהל בלפור של "אין מצב", 22 במרץ 2021. השכל שלישי משמאל
**אמיר אברהם הַשְׂכֵּל** (נולד ב-9 באוגוסט 1953) הוא תת-אלוף בדימוס מצה"ל, חוקר השואה וממובילי המחאה נגד בנימין נתניהו והמחאה נגד ממשלת ישראל השלושים ושבע.

ראשית חייו
----------

השכל נולד בירושלים, בן בכור להורים שעלו מפולין. משפחותיהם של שני הוריו עלו לארץ ישראל לפני מלחמת העולם השנייה. בילדותו עברה משפחתו לתל אביב-יפו. השכל למד בבית ספר אלחריזי ואת לימודי התיכון עשה בגימנסיה גאולה. הוא היה חבר בקלוב התעופה ובעקבות בן דודו ששירת כטייס התנדב לקורס טיס.

שירותו בצה"ל
------------

השכל החל את שירותו בחיל האוויר בקורס טיס במגמת מסוקים ועבר למגמת סיור וקישור להכשרה כטייס תובלה. במהלך הקורס פרצה מלחמת יום הכיפורים במהלכה סייע לכוחות חיל האוויר בסימון, בתחקור ובהכנה לקרב. הוא שירת כטייס מטוסי הרקולס בטייסת 131 והשתתף במבצע שלמה להטסת יהודי ביתא ישראל מסודאן לארץ. במהלך שירותו פיקד על טייסת ההוקאיי, על טייסת הפילים בשנים 1992–1994, על בסיס שדה דב בשנים 1995–1997 ועל בח"א 27, בסיס התובלה הכבדה של חיל האוויר בשנים 1997–1999. בשנים 1999–2002 פיקד על להק כוח האדם.

עיסוקו בשואה
------------

כמפקד להק כוח אדם יזם השכל יחד עם קצין החינוך הראשי של צה"ל אלעזר שטרן את התוכנית החינוכית עדים במדים - משלחות צה"ל לפולין, ועמד בראש המשלחת הראשונה של קציני צה"ל ב-2001. השכל חזר מן המסע הראשון עם החלטה להעמיק את הידע שלו על השואה, ועם שאלה איך ייתכן שבגרמניה התרבותית באמצע המאה ה-20 קרה דבר כזה.

לאחר פרישתו מצה"ל, עבר השכל קורס מדריכים לפולין ביד ושם. שתי המשלחות הראשונות שהדריך היו של בני נוער, והוא חש, לדבריו, שבני נוער אינם בשלים למסע, חלקם "לא מתחברים" וחלק אחר עוברים חוויה קשה מדי. בדצמבר 2004 הזמינו מנהל בית הספר להוראת השואה ביד ושם מוטי שלם להדריך את המשלחות של צה"ל. הוא היה בפולין כשבעים פעמים, בעיקר עם משלחות צה"ל.

השכל פרסם שלושה ספרים על השואה, בהם ספר על חסידי אומות העולם גרמנים וספר על יהודים שמרדו בנאצים. לדבריו התובנה העמוקה שלו מלימודיו על השואה היא על הנטייה של רוב בני האדם לעמוד מהצד, ועל הסכנה שבעמידה מהצד.

מחאה נגד ראש הממשלה
-------------------

השכל עם חבריו לדרך שולה קליין ודוד פלדשטיין בהפגנה נגד נתניהו
באוקטובר 2016 החל השכל להפגין נגד ראש ממשלת ישראל נתניהו בטענה שהוא מוביל למדינה דו-לאומית, אינו מקדם שלום וביטחון, פועל "לקרוע את החברה הישראלית", ומדרדר את הדמוקרטיה בישראל באמצעות "חקיקה אנטי-דמוקרטית והתקפות על התקשורת ועל שומרי הסף". כאחד מראשוני מחאת היחידים, במשך ארבע שנים הפגין מדי שבוע לבדו או עם קומץ אחרים בצמתים, בעיקר בכניסה לעיר מגוריו, יבנה.

סמליל "אין מצב", תנועתו של אמיר השכל
ב-11 ביוני 2020 חבר השכל לאורי נחמן שהפגינה במשך ימים ליד מעון ראש הממשלה בירושלים (בית אגיון) ופרסם ברשתות החברתיות על פתיחת שביתת שבת בבלפור, בהשראת מחאות ג'ורג' פלויד. עם השכל הגיעו אנשי "מחאת היחידים". עם המעבר למאהל בלפור שינתה מחאת היחידים את שמה ל"אין מצב" - אין מצב שנאשם בפלילים יכהן כראש ממשלה. ב-26 ביוני פיזרו שוטרים אירוע במתחם בלפור כדי למנוע את קבלת השבת שהתקיימה בו עם כמה עשרות משתתפים, ועצרו את השכל שנשא דברים בנימוק שהמפגינים חסמו את הכביש. עם השכל נעצרו שני פעילים נוספים. הוצע להם להשתחרר בתמורה להתחייבות לחדול מהפגנותיהם בבלפור, אך הם סירבו. ביום ראשון לפנות בוקר שחררה שופטת את העצורים ללא תנאים. בימים שלאחר האירוע המשיך מספר המוחים לגדול, וב-14 ביולי התקיימה הפגנת אלפים שאליה הגיעו לראשונה גם קבוצות מחאה צעירות. כך התחיל גל המחאות נגד בנימין נתניהו.

במהלך ההפגנות השכל תועד צועק לעבר קצין ושוטרת ממוצא אתיופי שניסו לפנותו, שעליהם להתבייש משום שהוא הביא לישראל את הוריהם. לאחר פרסום הקלטות אלו התנצל השכל על הדברים. בנאום שנשא, אמר השכל: "דמוקרטיות אינן קורסות ביום אחד. זהו תהליך איטי ומתמשך, תהליך שמרדים את ערנות האזרחים. אנחנו בַּתהליך וכדאי שנתעורר!", תוך שהוא מתייחס אל ספרו של בנג'מין קרטר הט מאוניברסיטת הרווארד "The Death of Democracy" המתאר כיצד קרסה רפובליקת ויימאר.

בפברואר 2022 יצא לאור ספרו "בלפור: יומן מאבק", המתאר את המאבק נגד המשך שלטונו של בנימין נתניהו. הוא מציין בספרו כי אחת מתרומותיה העיקריות של המחאה היא בכך שהציבור הישראלי חזר להאמין בעצמו וביכולתו להשפיע, וכי הוא למד שאזרחים אכפתיים שאוהבים את המדינה ונאמנים לערכי הדמוקרטיה יכולים בכוח הנחישות, המסירות, שיתוף הפעולה ומתן הדוגמה האישית, לחולל שינוי בדרכים לא אלימות כנגד כל הסיכויים.

לקראת הבחירות לכנסת העשרים וחמש בנובמבר 2022 חידש השכל את פעילותו נגד בנימין נתניהו.

ב-13 ביוני 2023 נעצר השכל על ידי המשטרה לפני שהשתתף בוועידת כלכלה בשדרות בה הפגין נגד השרים ניר ברקת ויצחק גולדקנופף כחלק מהמחאות המתמשכות נגד הממשלה. המשטרה מנעה מהשכל להיכנס לכנס למרות שנרשם אליו, בנימוק שהוא "מפריע לסדר הציבורי". השכל שוחרר ללא תנאים מוקדמים.

ב-30 בדצמבר 2023 וב־17 בפברואר 2024 נעצר השכל לאחר שהפגין מול מעונו הפרטי של בנימין נתניהו בקיסריה. ב-24 בפברואר 2024 נעצר בהפגנה בצומת קפלן בתל אביב.

חיים אישיים
-----------

השכל מתגורר ביבנה, נשוי לעליזה, אשת חינוך, ולהם ארבעה ילדים ונכדים. הוא בעל תואר שני במדע המדינה מאוניברסיטת חיפה וכן למד באוניברסיטת חיל האוויר של ארצות הברית.

פרסים
-----

בינואר 2022 זכה בתואר "המצטיין בפעילות חברתית של 2021" במסגרת "משפיעני השנה" של תנועת דרכנו ודמוקרטTV. בטיעוני הזכייה נכתב: "ממובילי מחאת היחידים ומחאת 'אין מצב'". בשנה החולפת הפך לסמל למאבק הציבורי נגד השחיתות השלטונית".

ספריו ומאמריו
-------------

* **הסוהר מבלוק 11**; עריכה: יוסף ארגמן, יבנה: שורשים, תשע"ב 2012. (סיפורו של הקאפו מאושוויץ יעקב קוזלצ'יק)
* **גיבורים רגילים**: על חסידי אומות עולם גרמנים, עריכה: יוסף ארגמן, יבנה: שורשים, תשע"ד 2014.
* **על זיכרון ושכחה המקרה של זורין, ביילסקי ואנילביץ':** עריכה יוסף ארגמן, יבנה: שורשים, תשע"ו 2016
* כיצד עוצב הזיכרון הקולקטיבי אודות מרד גטו ורשה?, מרכז הארגונים של ניצולי השואה בישראל
* "על מנהיגות, ערכים ועמידה מהצד": נאומו של אמיר השכל במסגרת המחאה נגד היועץ המשפטי לממשלה, 17 במרץ 2018
* **בלפור: יומן מאבק,** הוצאת סער, 14 בפברואר 2022

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **אמיר השכל** |
| ויקישיתוף תמונות ומדיה בוויקישיתוף: **אמיר השכל** |

* אמיר השכל, ברשת החברתית אקס (טוויטר)
* הספרים של אמיר השכל, באתר "סימניה"
* גלעד מורג, הטייס וחוקר השואה שהפך לסמל המחאה נגד נתניהו, באתר ynet, 27 ביוני 2020
* דן לזר, ‏מוודא שהעולם לא ישנה אותו - אמיר השכל מפגין בצמתים, באתר דבר העובדים בארץ ישראל, 15 בדצמבר 2018
* אמיר השכל (1953-), דף שער בספרייה הלאומית
* אתר למנויים בלבד יורם יובל, מחאת בלפור: כך ניצחו אמיר השכל והא.נשים את נתניהו, באתר הארץ, 5 במאי 2022

* אמיר השכל בפודקאסט "אזרח בתפקיד" 3.5.22

הערות שוליים
------------

1. ↑  שמו על פי  ציוץ של ג'וש בריינר ברשת החברתית אקס (טוויטר), 27 ביוני 2020
2. ↑  עניין אישי - תא"ל (מיל') אמיר השכל
3. ↑  הגר שפירא, ‏אז בבית הספר - בצל המלחמה ההיא - תא"ל אמיר השכל, באתר חיל האוויר הישראלי
4. ↑  מוסר השכל, באתר ‏מאקו‏, 10 ביולי 2020
5. ↑  הניצחון של אנה, באתר חיל האוויר הישראלי
6. ↑  הסופר אמיר השכל באתר "סימניה"
7. 1 2  אמיר השכל מספר על עצמו ועל מחאת ההמונים בשיחת זום, 5.10.2020
8. ↑  הדס יום טוב, ‏קריית המחאה, באתר דבר העובדים בארץ ישראל, 7 ביוני 2020
9. ↑  אמיר השכל מצייץ על תחילת שביתת השבת ברחוב בלפור בירושלים
10. ↑  צוות המשרוקית של גלובס, ‏מה באמת רואים בסרטון המעצר של אמיר השכל?, באתר גלובס, 30 ביוני 2020
11. ↑  יעל פרידסון וגלעד כהן, השכל שוחרר ללא תנאים מגבילים: "מציאות מטורפת, איש לא ימנע מאיתנו להפגין", באתר ynet, 28 ביוני 2020
12. ↑   אמיר השכל מתפרץ על שוטרת אתיופית בעת שקבוצת שוטרים מנסה לעצור אותו, סרטון בערוץ "ישראל דוקום", באתר יוטיוב (אורך: 0:52), 7 בדצמבר 2020
13. ↑  עמית סגל, ‏אמיר השכל תועד אומר לשוטר אתיופי: "הבאתי את ההורים שלך", באתר ‏מאקו‏, 7 באוקטובר 2020
14. ↑  משה נוסבאום, ‏אמיר השכל בריאיון ראשון אחרי ההערות הגזעניות: "התנצלתי, זה בא ממקום של סערת נפש", באתר ‏מאקו‏, 10 באוקטובר 2020
15. ↑   נאום אמיר השכל - קבלת שבת 11.9, סרטון בערוץ "LiriTV", באתר יוטיוב (אורך: 13:44), 11 בספטמבר 2020
16. 1 2  חנוך סער, ספרים חדשים בהוצאת סער, באתר פייסבוק, ‏14.2.22
17. ↑  אמיר השכל, **בלפור - יומן מאבק**, רמת השרון: סער, 2022, עמ' 325
18. ↑  , Twitter
19. ↑  בן כספית, ‏"עושים סלקציה": לאחר מעצרו הדרמטי - אמיר השכל מתייחס לתקרית, באתר מעריב אונליין, 13 ביוני 2023
20. ↑  שרון כידון, ישי שנרב, אמיר השכל נעצר מחוץ לכנס עם ברקת, בלי שעשה דבר: "סלקציה, משטרת מחשבות", באתר ynet, 14 ביוני 2023
21. ↑  שלושה עצורים בהפגנה מול מעון רה"מ בקיסריה, ובהם אמיר השכל, באתר ישראל היום, 2024-02-13
22. ↑  יואב איתיאל‏, אמיר השכל נשאר במעצר במשך הלילה, 2 מפגינים שוחררו, באתר וואלה!‏, 18 בפברואר 2024
23. ↑  כתבי ynet, לראשונה מ-7/10: מכת"זית נגד מפגינים במחאה בקפלן, 18 נעצרו, באתר ynet, 24 בפברואר 2024
24. ↑  עפרה לקס, עניין אישי - תא"ל (מיל') אמיר השכל, באתר ערוץ 7, 16 באפריל 2015
25. ↑  יום השואה: אמיר השכל: עדים במדים, פורטל יבנה שלי
26. ↑
27. ↑  אפרים לפיד, ‏גיבורים רגילים - ביקורת על ספרו של אמיר השכל, באתר "IsraelDefense"‏, 5 ביוני 2014

| ראשי להק כוח האדם בחיל האוויר |
| --- |
| 

|  |
| --- |
| ישעיהו לזרסון • אורי טלמור • צבי גוב-ארי • יעקב טרנר • משה מורג • אבי ארוך • יואל פלדשו • יצחק אמיתי • גיל רגב • אמיר השכל • רז גור אריה • דני גנות • רמי בן אפרים • אילן בוגר • דוד ברקי • נתן ישראלי • איתמר רייכל • יובל הראל |

 |

| מפקדי בסיס שדה דב  |
| --- |
| 

|  |
| --- |
| מישה קנר • דניאל בוקשטיין • בוריס סניור • בנימין אימברג • בנימין בונה • יוסף קרופינסקי • מאיר רוף • מאיר שפר • אלי איל • אורי ירום • מתי כספית • אמיתי חסון • משה סער • עודד שגיא • שאול כהן • ראובן איל • שאול כהן • יוסי טרון • נתן דביר • אסף אגמון • ישראל בן חיים • יצחק ברנדט • נחמיה שלם • אמיר השכל • נתן בריזאלי • אייל בבלי • אודי בר-עוז • עדן אטיאס • יהוא עופר • ליהוא הכהן • יהל פטישי • אמיר גת • עמירם יקירה |

 |

| מפקדי בסיס לוד  |
| --- |
| 

|  |
| --- |
| משה פלד • אליהו שושני • שמואל כסלו • מנחם זהבי • עזרא דותן • עמי איילון • יהושע שני • אבינועם מימון • בני ליבנה • אסף אגמון • מנשה טרם • יצחק ברנדט • נחמיה שלם • אמיר השכל • נתן ברזילי • דני גנות • אודי בר-עוז • דניאל שלייפר |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007496315605171
* LCCN: no2014157346
* VIAF: 308255143
* WorldCat: lccn-no2014157346

 |